﻿ DEZVOLTAREA SOCIALĂ – ÎNTRE DEZIDERAT ŞI ACŢIUNE CONFERINŢA „ABORDĂRI ALE RURARULUI ŞI OPORTUNITĂŢI PENTRU DEZVOLTARE”, 10–12 DECEMBRIE, 2003, TIMIŞOARA VERONICA MITROI În ultimii ani, organizaţiile donatoare de promovare a dezvoltării sociale (Banca Mondială, Banca Internaţională pentru Reconstrucţie şi Dezvoltare, Banca de dezvoltare a Consiliului Europei) au arătat un interes crescut asupra încurajării iniţiativei locale şi a creşterii rolului acesteia în planificarea, implementarea şi menţinerea proiectelor de investiţii la scală mică. Mai bine de jumătate de secol subdezvoltarea a fost definită prin indicatori exclusiv economici şi remediile mergeau pe linia investiţiilor economice bine plasate. În ultimii zece ani a fost arătat un interes crescut, de către specialiştii din domeniu, faţă de dimensiunea socială şi instituţională a dezvoltării economice. Gândirea recentă despre dezvoltare este concentrată, pe modul în care o viaţă civică puternică în comunităţi permite anumitor factori importanţi pentru economie să opereze foarte bine. În acest context, a apărut conceptul de dezvoltare comunitară, care presupune un proces orientat de jos în sus, iniţiere şi implicare din partea comunităţii, în baza principiului că dezvoltarea economică poate fi susţinută prin creşterea capacităţii organizatorice a comunităţilor de a acţiona împreună. Centrul de Asistenţă Rurală din Timişoara este una dintre organizaţiile care acţionează în România, în sensul dezvoltării comunitare, în localităţile din mediul rural. În perioada 10–12 decembrie 2003, CAR a organizat a cincea ediţie a conferinţei cu tema Rural Approaches and Opportunities for Development Conference (ROAD Conference). În fiecare an, conferinţa este organizată cu suportul financiar oferit de către Fundaţia Pentru o Societate Deschisă, în cadrul Programului East-East. Scopul declarat al conferinţei a fost: schimbul de experienţă şi de „bune practici” între oamenii care sunt implicaţi activ în realizarea proiectelor de dezvoltare comunitară, în regiunea UE şi împrejurimi. Mai exact, s-a intenţionat: întărirea cooperării între ONG, promovarea unui sens comun al dezvoltării comunitare, ca instrument util de abordare a comunităţilor, schimbul de experienţe acumulate de grupuri similare de iniţiativă. Tema principală a fost: „Dezvoltarea rurală versus dezvoltarea comunitară” – ca domenii ce cuprind activităţi care promovează bunăstarea şi dezvoltarea comunităţilor. CALITATEA VIEŢII, XV, nr. 1–2, p. 187–189, Bucureşti, 2004 188 VERONICA MITROI 2 Au participat aproximativ 50 de invitaţi din 15 ţări şi au fost organizate trei grupuri de lucru, care timp de două zile au încercat să stabilească un limbaj şi abordări comune ale dezvoltării comunitare. Trebuie menţionat de la început că participanţii făceau parte mai ales din sfera acţională a dezvoltării: ONG, reprezentanţi guvernamentali şi ai unor programe europene de dezvoltare. Pentru mine ca re- prezentant al comunităţii ştiinţifice a fost foarte benefic contactul cu „practicienii” în domeniul dezvoltării. Este bine ştiut faptul că gândirea despre dezvoltare se formează undeva la intersecţia dintre: teorie – practică – ideologie – politică. Teoriile (explicaţiile) pot avea un rol ideologic, în sensul că nu sunt neutre funcţional, ele pot stabili agenda şi justifică intervenţiile într-un sens sau altul. De exemplu, întregul val de intervenţii în domeniul dezvoltării comunitare se întemeiază pe teoriile capitalului social şi noua orientare ideologică a Băncii Mondiale şi a tot mai multor instituţii implicate în dezvoltarea socială. Capitalul social este, pentru cercetătorii şi practicienii dezvoltării din ultimul deceniu, un fel de elixir ce vindecă bolile societăţilor aflate în dezvoltare şi care poate fi utilizat cu succes în politicile de reducere a sărăciei. Ideea de desfăşurare mai eficientă a proceselor economice la nivel comunitar, datorită existenţei unui stoc bogat de reţele sociale şi asociaţii civice care pot ajuta la combaterea sărăciei şi vulnerabilităţii anumitor categorii sociale, pot rezolva disputele şi oferi diverse avantaje, este una aproape unanim recunoscută, astăzi, în discursurile dezvoltării. DEZVOLTARE COMUNITARĂ VERSUS DEZVOLTARE RURALĂ În cadrul conferinţei s-a încercat, în primul rând, o delimitare conceptuală între dezvoltarea comunitară şi dezvoltarea rurală. Exact pe direcţia menţionată mai devreme, dezvoltarea comunitară apare ca o parte critică a dezvoltării rurale, în sensul că aceasta din urmă este bazată pe prima şi nu se mai poate realiza, practic, fără aceasta. Aşa cum a reieşit din discuţii, principalele diferenţe dintre aceste două tipuri de intervenţii sunt: Dezvoltare rurală Dezvoltare comunitară Rolul statului Rolul ONG, CBO. LAG Nivel naţional, regional de intervenţie Nivel local Accent pe latura economică Accent pe social Numai în zonele rurale În orice zonă Elementele comune ale celor două abordări au fost identificate ca fiind: creşterea calităţii vieţii în comunităţile rurale, necesitatea consultării cu specialiştii, problemele legislative şi lipsa teoriilor fundamentate în domeniu. Printre valorile şi principiile identificate, care ghidează acţiunile în diferite spaţii geografice şi tematice în sfera dezvoltării comunitare, au fost menţionate: participarea şi implicarea, cooperarea pe orizontală şi verticală, sustenabilitatea, 3 DEZVOLTAREA SOCIALĂ – ÎNTRE DEZIDERAT ŞI ACŢIUNE 189 oportunităţi egale, calitatea serviciilor, transparenţă, promovarea diversităţii. Metodologia şi principalele instrumente folosite de către organizaţiile participante sunt: training-uri, networking, asistenţă / consultanţă, monitorizare, educaţie non- formală, cercetare, planificare strategică, facilitare comunitară. s-a discutat despre crearea reţelelor între ONG, La capitolul networking despre „care sunt caracteristicile unei reţele şi care sunt efectele pozitive şi negative ce pot să apară”. Pare să existe un acord comun cu privire la beneficiile creării reţelelor de ONG şi alte instituţii care pot acţiona în domeniul dezvoltării comunitare. Coordonarea eforturilor, potenţiala sinergie şi credibilitatea crescută în domeniu sunt principalele avantaje ale acţiunii comune. Ca o concluzie a conferinţei, din punctul de vedere al cercetătorului, am fost interesată în mod deosebit de problema posibilităţii realizării unui continuum cercetare – acţiune, a identificării punctelor unde cercetarea şi expertiza ar putea interveni pentru a fi benefice intervenţiei. Toţi cei implicaţi au conchis că acestea trebuie folosite la începutul intervenţiilor, pentru identificarea nevoilor şi a resurselor ce pot fi folosite. În mod surprinzător, evaluarea nu este considerată un instrument specific al unui proiect de dezvoltare comunitară. Statutul dezvoltării, ca subiect al cunoaşterii ştiinţifice, este unul foarte interesant, deoarece, chiar dacă nu există în prezent o teorie tare a dezvoltării, există ideologii, politici şi acţiuni care acţionează în domeniul dezvoltării şi care conturează realitatea socială. De aceea, este importantă interacţiunea dintre teoreticieni, practicieni şi politicieni în încercarea de a se ajunge la o abordare a dezvoltării adecvată la contextul actual. Faptul că sunt multe întrebări la care teoriile dezvoltării nu pot să răspundă în prezent nu înseamnă, neapărat, că ne aflăm într-un moment de criză a imaginaţiei, în domeniul dezvoltării. Poate, de asemenea, însemna că asistăm la o descen- tralizare şi delocalizare a sensurilor şi a procedurilor dezvoltării. Realizarea unei sinergii a intervenţiilor nu poate apărea însă, decât prin găsirea unor linii directoare şi a unui limbaj comun. 